[{"text_idx": "#000000", "text": "Taavi Hark, muusikateaduse u\u0308lio\u0303pilane, koorijuhtDec 7, 2018"}, {"text_idx": "#000002", "text": "Ajaloos esineb loojaid, kel o\u0303nnestub pea igast valmivast visandist sepitseda publiku ja pressi ta\u0308helepanu pa\u0308lviv su\u0308ndmus. Varsti on teosed helikandjal, va\u0308lja antud tru\u0308kitud noot. Taoline vo\u0303idukas kombinatsioon sillutab tee ladusale levikule ning avitab, et taiesed ei satuks ajalooma\u0308lu kitsa valgusvihu soojast embusest unustuse po\u0303hjatusse pimekoopasse. Tuntuse saavutanud nimedega ro\u0308o\u0308biti teotseb samas aegruumis siiski ka heliloojaid, kes leiavad (olgu mo\u0303te o\u0303ige vo\u0303i va\u0308a\u0308r), et enesereklaam pole see, milleks neil soont ja soovi. Just niisugune, to\u0308o\u0308s edasipu\u0308u\u0308dlev, ent propagandast hoiduv loojaisiksus oli Ants So\u0303ber (1928\u20131995). Novembri lo\u0303pus ta\u0308itus helilooja su\u0308nnist 90 aastat. Sel puhul vo\u0303tkem vaadelda tema u\u0308ht po\u0303nevamat teost, mis on ku\u0308llalt erandlik na\u0308he meie muusikaloos tervikuna."}, {"text_idx": "#000003", "text": "Sangarlikku joont lisab ja\u0308rgnevale asjaolu, et oma mo\u0303tete muusade keelde to\u0303lkimisega tegeles Ants So\u0303ber vastutusrikka pa\u0308evateenistuse ko\u0303rvalt. To\u0308o\u0308tades Eesti Raadio muusikasaadete peatoimetaja (1957\u20131970) ja hiljem Estonia teatri direktori (1973\u20131988) ametis, ja\u0308i mo\u0303istagi loominguks aega kasinalt. Sestap hoidis So\u0303ber alaliselt ning pikaldase kannatlikkusega to\u0308o\u0308s ambitsioonika vormikaarega suurteoseid, eelistades neid miniatuuridele. Materjali ja temaatika valikud kristalliseerusid pika aja jooksul. No\u0303nda valmisid kaks vormitugevat su\u0308mfooniat ning hulk kindlameelseid kammerteoseid (sealhulgas viis keelpillikvartetti), ent ka mo\u0303ned kimbud liigutavaid ja lo\u0303busaidki laule. Arvuliselt na\u0308ikse loomenimistut valitsevat vokaalteosed: ooperi, opereti, kantaadi ja oratooriumi ko\u0303rval levilaulud, lastemuusika. Ta\u0308helepanu va\u0308a\u0308rivad ka kammeransambli saatega laulutsu\u0308klid \u2013 pole need ju kodumaises muusikas kuigi levinud."}, {"text_idx": "#000004", "text": "Siiski paistab Ants So\u0303bra teostega la\u0308hemalt tutvudes, et mo\u0303tlemise raskuspunkt lasus (va\u0308gagi ellerlikult) to\u0303sisel instrumentaalmuusikal. Seda subjektiivset adumust na\u0308ib kinnitavat helilooja kavavalik autorikontserdiks, mis ko\u0303las tema 50 aasta juubeli puhul eetrisse jo\u0303udnud saates.1 Sinna mahtusid vestluse ja kantaadikatkendi ko\u0303rval 1. su\u0308mfoonia ning (toona veel ta ainus) orelikontsert. Mainitud saates so\u0303nas So\u0303ber selgituseks muu hulgas: \u201cHeliloojat intrigeerivad tihtipeale ka need esitusvo\u0303imalused, mis meil on olemas. Kui nii vaadata, siis meil on praegu kaks va\u0308ga head orelivirtuoosi, professor Hugo Lepnurm ja Rolf Uusva\u0308li. On ta\u0308iesti patt ja\u0308tta neid ilma uue repertuaarita. Vo\u0303ib olla, et u\u0308heks ko\u0303ige to\u0303husamaks to\u0308o\u0308ks sellel alal on viimati valminud orelikontsert.\u201d Viimane ongi seesinatse po\u0303gusa suleto\u0308o\u0308 vaatlusalis."}, {"text_idx": "#000005", "text": "Kaks ko\u0303lahiiglast \u2013 orel ja su\u0308mfooniaorkester \u2013 esinevad koosto\u0308ises po\u0303imingus kaunis harva. Eesti muusikast leiame taolisi taieseid umbes kahe ka\u0308e so\u0303rmede jagu: kaks Artur Kapilt, Peeter Laja ja Hugo Lepnurme kontserdid, Ants So\u0303bra kaks orelikontserti (teine ku\u0308ll keelpilliorkestri ja lo\u0308o\u0308kpillide saatega), Anti Marguste \u201cOrelitoonid\u201d, ulgueestlase Lembit Avessoni orelikontsert, sel sajandil lisandus Kristo Matsoni \u201cKaotatud ruum\u201d, kus orelil siiski pigem va\u0308rviandja kui solisti roll."}, {"text_idx": "#000007", "text": "Helito\u0308o\u0308 telgmine temaatiline materjal esitatakse oreli sissejuhatuses, mis loob u\u0308pris pingelise ja a\u0308reva o\u0303hkkonna. Teatav paineline dramatism ei kao ta\u0308ielikult teose lo\u0303puni. Kuuleme mitmeid iidse runolaulu laadis vihjeid meie mineviku helikangale, aga ko\u0303igest o\u0303rnadeks viideteks need ja\u0308a\u0308vadki. Nimetatud elemendid kujunevad kolmeosalise kontserdi selgrooks, nii tehnilise algmaterjalina kui ka elamuslik-filosoofilises plaanis."}, {"text_idx": "#000008", "text": "Sissejuhatuse ja\u0308rel asub orkester kuduma sonaadivormilist esimest osa Moderato assai. Orel kriipsutab orkestrile vastandatud kriipiva harmooniaga alla dramaatilisi so\u0303lmpunkte, aga arengulugu suunab u\u0308ldiselt orkester. Orelilt kuuleme veel pikkadel va\u0308rvikatel orelipunktidel runotoonilist staatilist mo\u0303tiskelu. Kord teeb pillide kuningas seda u\u0308ksinda, teisal u\u0308hes osavalt valitud orkestrita\u0308mbritega (eriti kellama\u0308nguga). Orkestris esineb teisigi teemasid, mis on esimese osa vormi seisukohalt olulised, kuid need kaovad eelmainitud elementide varju, kuna viimased kestavad edasi ka teose ja\u0308rgmistes osades."}, {"text_idx": "#000010", "text": "Kontserdi suurimaks vooruseks osutubki temaatiline ja vormiline u\u0308htsus. U\u0308ldpilti tugevdab ja elavdab meisterlik orkestratsioon, mis laseb orelil ajuti orkestrisse sulada, teisal sa\u0308ravalt esile to\u0303usta. Siiski ja\u0308a\u0308vad kasutamata oreli va\u0308ljendusvo\u0303imalused kogu oma laiuses, u\u0308ldse on va\u0308lisele efektsusele va\u0308he ta\u0308helepanu po\u0308o\u0308ratud (mida vo\u0303ib muidugi vaadelda nii eelise kui puudusena). Ka meeleoluliste kontrastide va\u0308hesus ja teose a\u0308ngistav-a\u0308rev u\u0308ldilme vo\u0303ivad no\u0303rgema su\u0308venemissooviga kuulajat pelutada. Ometi osutub Ants So\u0303bra orelikontsert ko\u0303ige avarama hingusega ning dramaturgiliselt u\u0308hendatuimaks soolokontserdiks, mis kodumaises muusikas orelile ja su\u0308mfooniaorkestrile kirjutatud."}, {"text_idx": "#000011", "text": "Ko\u0303nekad on ka orelivirtuoosi Hugo Lepnurme kirjaread: \u201cJa lo\u0303puks (vo\u0303i alguseks) on Ants So\u0303bra Orelikontsert u\u0308llatavalt suurel ma\u0308a\u0308ral eesti muusika. Seda ilma u\u0308hegi konkreetse rahvaviisita, ainult helilooja seesmisest loomulikust intuitsioonist kantuna. See teeb su\u0308dame soojaks.\u201d2"}, {"text_idx": "#000012", "text": "Su\u0308dame jahutab taas maha asjaolu, et va\u0308a\u0308rt teosest pole valminud u\u0308htegi tiraz\u030ceeritud plaadistust, kirjastatud noodimaterjalist ko\u0303nelemata. Huviline peab seega otsima va\u0308lja ERR-i fonoteegist salvestuse, partituur puhkab muusikamuuseumi mu\u0308u\u0308ride vahel. Et interpreetide po\u0303hitegevuse hulka ei saagi kuuluda museaalides tuhnimine ja ka\u0308sikirjade kohal kummardamine, pole vist u\u0308llatuseks. Niisiis peaks teose taaselustamiseks mo\u0303ni kirglik organist u\u0308hendama jo\u0303ud so\u0303braliku muusikateadlasega, kes aitab noodimaterjali korrastada. Tean u\u0308hte (nimesid nimetamata), kes abist ei keelduks..."}, {"text_idx": "#000013", "text": "Harmooniataju, tundesu\u0308gavus, ho\u0303rk impressionistlik koloriit"}]